《编脩陈果之话别》
明代·吴实

火云六月腾赤霄，人间大地皆炎歊。连峰飞鸟不容越，君行别炎如旋飙。

知君久作家林别，堂上双亲鬓成雪。九重诏许暂承欢，千里驰驱不知热。

炎家桑梓旧连阴，夙昔交情最独深。十载同吟泮池水，有时共醉东溪林。

青霄高步君先着，愧炎年来尚萧索。离别长怀夜月吟，故情不道秋云薄。

君自长才意气豪，桂林先得一枝高。玉堂天上魁黄甲，金马门中赐锦袍。

伊予蹇劣知何用，也学云霄逐鹓凤。积水长天恨远心，青山故国悬空梦。

玉堂相见即成欢，却念人生会合难。更无儿女分离态，但作家林醉里看。

作者简介：福建长乐人，字中美。本姓林，后复姓。永乐九年进士。授监察御史。立朝敢言，不避权要，时称吴铁面。官至广西按察司佥事。有《朴斋集》。